Playboy-modell til søksmål etter angivelig Trump-affære
Hun er dermed den andre kvinnen som tar rettslige skritt for å utfordre angivelige forsøk på å begrave historier om affærer med presidenten. Ifølge New York Times saksøker hun moderselskapet til tabloidavisen The National Enquirer, som angivelig betalte henne 150.000 dollar for å kjøre hennes historie i 2016 i bytte mot at hun ikke fikk fortelle den til noen andre. Ifølge New York Times er sjefen til moderselskapet American Media Inc., David Pecker, personlig venn med Trump. Men historien ble aldri publisert, og nå bestrider kvinnen avtalen, som hun hevder er et forsøk på «å tie henne til stillhet». Dette avviser American Media Inc. overfor CNN . En talsperson for selskapet sier at den tidligere modellen har «stått fritt til å svare på pressehenvendelser om sitt forhold med president Trump siden 2016». De hevder videre at de har en gyldig kontrakt med kvinnen, der hun blant annet ga dem tilgang til å publisere sin livshistorie. Den tidligere modellen hevder at affæren startet i 2006, og varte i omtrent ti måneder. Det hvite hus har hele tiden avvist at det har vært noen affære. Tidligere denne måneden saksøkte pornoskuespiller Stormy Daniels president Trump. Hun hevder at presidenten aldri skrev under på taushetserklæringen om deres påståtte affære. Trumps advokat Michael Cohen hevder han betalte 130.000 dollar av sin egen lomme til pornostjernen, men nektet å fortelle hvorfor. Trump og Det hvite hus har nektet for affæren med pornoskuespilleren. Trump og hans advokater har på sin side saksøkt Daniels for 20 millioner dollar for det de mener er brudd på avtalen.
Tidligere Playboy-modell Karen McDougal går rettens vei for å kunne stå fram med sin historie.